**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 21.05.2025, ora 08.00 – 22.05.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 22.05.2025, ora 08.00**

**RÂURI:**

**Debitele au fost, în general, în scădere,** exceptând cursul mijlociu şi inferior al Mureşului şi cursurile inferioare ale Someșului, Timişului, Târnavei Mari şi Vedei, unde au fost în creştere prin propagare.

Pe râurile din bazinele Bârladului, bazinul mijlociu şi inferior al Prutului și pe râurile din Dobrogea, debitele au fost relativ staționare.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (peste 100%) pe râurile din bazinele hidrografice: Vişeu, Iza, Tur, Someș (exceptând Someșului Mic), Crișuri, Suceava, bazinele superioare și mijlocii ale Mureşului, Bistriței, Moldovei, pe cursul superior al Prutului, iar mai mici (sub 30%) pe râurile din bazinele hidrografice: Someşul Mic, Bega Veche, Moravița, bazinele mijlocii și inferioare ale Crasnei și Barcăului, Cerna, Tazlău, Bârlad, pe afluenții Prutului şi pe unii afluenţi ai Jiului şi Oltului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, în scădere,** exceptând cursul mijlociu şi inferior al Mureşului şi cursul inferior al Someșului, unde vor fi în creştere prin propagare.

Pe râurile din bazinul Bârladului, bazinul mijlociu şi inferior al Prutului și pe râurile din Dobrogea, debitele vor fi relativ staționare.

Sunt posibile creşteri de niveluri şi debite, pe unele râuri din zonele de deal şi munte din centrul şi vestul țării, ca urmare a precipitațiilor, sub formă de aversă, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țară (secțiunea Baziaș)** în intervalul 21-22.05.2025 **a fost în scădere, având valoarea de 3700 m3/s, sub media lunii mai (7250 m3/s).**

În aval de Porţile de Fier, debitele au fost în scădere.

**Debitul la intrarea în** **țară (secțiunea Baziaș) va fi staționar (3700 m3/s).**

În aval de Porțile de Fier, debitele vor fi în scădere.

**2.** **Situaţia meteorologică în intervalul 21.05.2025, ora 08.00 – 22.05.2025, ora 08.00**

**În ţara,** vremea s-a încălzit în cea mai mare parte a țării, astfel că valorile termice diurne s-au situat în jurul celor specifice pentru această dată, excepție făcând sud-vestul teritoriului unde acestea s-au menținut sub mediile multianuale.

Cerul a fost variabil, cu înnorări temporare pe parcursul zilei în sud-vestul teritoriului, iar noaptea în cea mai mare parte a țării. Au fost mai ales averse, în extindere ca arie seara și noaptea, în Banat, Crișana, Carpații Occidentali, local în Transilvania, Oltenia, Carpații Meridionali și pe arii restrânse în Maramureș, Muntenia și Dobrogea unde au fost averse, precum și descărcări electrice în Banat și cantități de apă de apă de 10...15 l/mp și izolat de peste 20 l/mp. Vântul a suflat slab și moderat. Este strat de zăpadă la munte, la altitudini în general de peste 1500 m, și măsura la ora 21 -*în platformele stațiilor meteorologice*- până la 39 cm în Munții Călimani. Temperaturile maxime s-au situat între 17 grade la Apa Neagră și Mangalia și 26 de grade la Bechet, Zimnicea, Giurgiu și Călărași. Turnu Măgurele și Calafat, iar la ora 6 temperatura aerului avea valori cuprinse între 5 grade la Miercurea Ciuc și 16 grade la Moldova Nouă, Sfântu Gheorghe-deltă și Sulina. La începutul intervalului și spre dimineață, cu totul izolat, a fost ceață.

**La Bucureşti,** valorile termice s-au situat în jurul celor specifice pentru această dată. Cerul a fost variabil, cu înnorări spre seară și noaptea când trecător în unele cartiere a plouat slab. Vântul a suflat slab și moderat. Temperatura maximă, în creștere ușoară față de ziua anterioară, a fost de 25 de grade la toate stațiile, iar la ora 6 se înregistrau 12 grade la Băneasa și Afumați și 13 grade la Filaret.

**3. Prognoza meteorologică în intervalul 02.05.2025, ora 08.00 – 03.05.2025, ora 08.00**

**În ţara,** vremea va fi în general instabilă, iar valorile termice vor fi apropiate de mediile multianuale specifice acestei date.

Pe parcursul zilei cerul va prezenta înnorări temporar accentuate și vor fi averse și descărcări electrice pe arii relativ extinse în zonele montane și submontane, în cea mai mare parte a Transilvaniei, Moldovei și Munteniei și local în celelalte regiuni. Noaptea, astfel de fenomene vor mai fi local în vestul și nord-vestul teritoriului și doar izolat în rest. În intervale scurte de timp cantitățile de apă vor depăși 15...20 l/mp și izolat 30 l/mp, pe alocuri va cădea grindină și vor fi vijelii. Vântul va sufla slab și moderat, cu intensificări ziua în estul și sud-estul țării, dar de scurtă durată și în timpul ploilor, cu viteze în general de 40...60 km/h. Temperaturile maxime vor fi cuprinse între 17 și 28 de grade, iar cele minime se vor încadra între 7 și 15 grade. Va fi ceață, dimineața în depresiuni, iar noaptea pe arii restrânse în sudul, centrul și estul țării.

**La Bucureşti,** vremea va fi în general instabilă. Cerul va fi variabil, cu înnorări temporar accentuate după-amiaza și la începutul nopții când vor fi averse, descărcări electrice și grindină. Cantitățile de apă vor fi de 15...25 l/mp. Vântul va sufla slab și moderat, cu intensificări de scurtă durată în timpul ploilor. Temperatura maximă va fi de 25...27 de grade, iar cea minimă de 11...14 grade. Spre sfârșitul nopții vor fi condiții de ceață.

**4. Informare nivometeorologică pentru perioada 21.05.2025 ora 13 - 23.05.2025 ora 21.**

**CARPAȚII MERIDIONALI: la peste 2200 m în masivele Făgăraș și Bucegi / CARPAȚII ORIENTALI: la peste 1800 m în grupele nordice**

**În masivele Făgăraș și Bucegi** se întâlnește un strat de zăpadă de grosimi variabile, începând cu altitudini de 1800 m, ce depășește pe alocuri 20-30 cm în zona crestelor. În partea superioară a zăpezii întâlnim unele straturi cu coeziune mai redusă față de stratul inferior din apropierea solului. Izolat se întâlnesc unele depozite mai consistente, mai ales pe versanții nordici sau umbriți și pe firul unor văi. În zona crestelor se întâlnesc unele plăci de vânt. Zăpada se va umezi suplimentar în zilele ce vin și se va îngreuna datorită temperaturilor pozitive și a ploilor. Se vor crea astfel condiții pentru unele curgeri sau avalanșe de topire de dimensiuni mici **la peste 2200 m**, riscul fiind amplificat la supraîncărcări.

**În grupele nordice ale Carpaților Orientali** se întâlnește un strat de zăpadă de grosimi variabile, începând cu altitudini de 1600 m, ce depășește pe alocuri 20-30 cm în zona crestelor. În partea superioară a zăpezii întâlnim unele straturi cu coeziune mai redusă față de stratul inferior din apropierea solului. Izolat se întâlnesc unele depozite mai consistente, mai ales pe versanții nordici sau umbriți și pe firul unor văi.

Zăpada se va umezi suplimentar în zilele ce vin și se va îngreuna datorită temperaturilor pozitive și a

ploilor. Se vor crea astfel condiții pentru unele curgeri sau avalanșe de topire de dimensiuni mici **la peste 1800 m**, riscul fiind amplificat la supraîncărcări.

**PROGNOZA VREMII ÎN INTERVALUL 21.05.2025 ora 13 - 23.05.2025 ora 21:**

Vremea se va încălzi și va deveni în general instabilă în cursul zilelor de joi și vineri(22-23 mai), când cerul va avea înnorări temporare temporar accentuate și când pe arii relativ extinse în cursul zilei se vor semnala averse de ploaie, însoțite de descărcări electrice și intensificări de scurtă durată ale vântului, care pot lua și aspect de vijelie și vor fi condiții de grindină. Pe arii restrânse cantitățile de apă vor depăși 15-20 l/mp și izolat 30 l/mp. Temperaturile vor deveni exclusiv pozitive în întreaga aire montană.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**